<classify> DIWANI wa Kata ya Ipagala, katika Jiji la Dodoma, Dotto Gombo amewataka wazazi na walezi kushirikiana na serikali kudhibiti wanaume wanaokatisha masomo watoto wa kike kwa kuwapa mimba, kuwaoa au kuishi nao kinyumba.Alisema vitendo hivyo vinasababisha mabinti kushindwa kufikia malengo yao. Gombo alitoa kauli hiyo katika mahafali ya tisa ya shule ya Sekondari Makole iliyopo Kata ya Ipagala Jijini hapa.Wazazi wenzangu wafuatilieni hawa wanaume na hususani hawa madereva wa pikipiki bodaboda pamoja makonda wa daladala, hawa wamekuwa wakitumia nafasi zao kuwalaghai wanafunzi mabinti wetu na hasa ninyi wasomi, alisema.Alisema wazazi na walezi wakishirikiana na serikali kudhibiti wanaume hao, watakuwa wamewakomboa mabinti na kuwawezesha kufikia malengo yao. Diwani huyo alisema walinzi wa kwanza wa wasichana hao ni wazazi kwa kushirikiana na serikali, hivyo ni wajibu kuhakikisha wanakuwa karibu wasiharibiwe na maisha yao kwa vishawishi vinavyofanywa na wanaume.Kwa upande wake, Mwenyekiti wa Bodi ya Shule ya Sekondari ya Makole, Mchungaji Alex Makunguru, alisema ili wanafunzi waweze kuwa na elimu bora wanatakiwa kuwa na tabia njema na nidhamu huku wakijiepusha na vishawishi mbalimbali vitakavyowakwamisha katika masomo kama masuala ya anasa. Mchungaji Makungulu, pia aliwataka wazazi na walezi kuwa karibu na watoto wao na sio kuwaachia walimu pekee. Alisema kuwa jukumu la kuwalea watoto lipo kwa pande zote.  <topic>: kitaifa 